title: 2012/562/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010#Ψήφισμα του Ευρωπαϊκού Κοινοβουλίου, της 10ης Μαΐου 2012 , το οποίο περιέχει τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/141

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010
   (2012/562/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010, συνοδευόμενη από τις απαντήσεις του Κέντρου (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 – C7-0051/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 2965/94 του Συμβουλίου, της 28ης Νοεμβρίου 1994, για την ίδρυση ενός Μεταφραστικού Κέντρου των Οργάνων της Ευρωπαϊκής Ένωσης (3), και ιδίως το άρθρο 14,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0125/2012),

               1.

               χορηγεί απαλλαγή στη διευθύντρια του Μεταφραστικού Κέντρου των Οργανισμών της Ευρωπαϊκής Ένωσης όσον αφορά την εκτέλεση του προϋπολογισμού του Κέντρου για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στη διευθύντρια του Μεταφραστικού Κέντρου των Οργανισμών της Ευρωπαϊκής Ένωσης, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 366 της 15.12.2011, σ. 117.

      (2)  ΕΕ L 248 της 16.9.2002, σ. 1.

      (3)  ΕΕ L 314 της 7.12.1994, σ. 1.

      (4)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2012
      το οποίο περιέχει τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Μεταφραστικού Κέντρου των Οργανισμών της Ευρωπαϊκής Ένωσης για το οικονομικό έτος 2010, συνοδευόμενη από τις απαντήσεις του Κέντρου (1),

                  —

                  έχοντας υπόψη τη σύσταση του Συμβουλίου της 21ης Φεβρουαρίου 2012 (06083/2012 – C7-0051/2012),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΚ) αριθ. 2965/94 του Συμβουλίου, της 28ης Νοεμβρίου 1994 για την ίδρυση ενός Μεταφραστικού Κέντρου των Οργάνων της Ευρωπαϊκής Ένωσης (3), και ιδίως το άρθρο 14,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0125/2012),

                  Α.

                  λαμβάνοντας υπόψη ότι το Ελεγκτικό Συνέδριο αναφέρει ότι απεκόμισε εύλογη βεβαιότητα ότι οι ετήσιοι λογαριασμοί του Μεταφραστικού Κέντρου των Οργάνων της Ευρωπαϊκής Ένωσης (στο εξής «το Κέντρο») για το οικονομικό έτος 2010 είναι αξιόπιστοι και ότι οι υποκείμενες πράξεις είναι νόμιμες και κανονικές,

                  Β.

                  λαμβάνοντας υπόψη ότι στις 10 Μαΐου 2011 το Κοινοβούλιο χορήγησε απαλλαγή στον διευθυντή του Κέντρου όσον αφορά την εκτέλεση του προϋπολογισμού του για το οικονομικό έτος 2009 (5), στο δε συνοδευτικό ψήφισμα της απόφασης περί απαλλαγής, μεταξύ άλλων καλεί το Κέντρο:

                              —

                              να αναπτύξει περαιτέρω την αξιολόγηση των επιδόσεών του βελτιώνοντας τη σχέση μεταξύ των στρατηγικών του δράσεων και των δράσεων που προβλέπονται στο ετήσιο πρόγραμμα εργασίας του και αναθεωρώντας τους δείκτες για την παρακολούθηση των επιδόσεών του, προκειμένου να συμμορφωθεί με τα κριτήρια SMART,

                              —

                              να λάβει πιο αποτελεσματικά μέτρα για την αντιμετώπιση της σταθερής αύξησης του πλεονάσματός του· το 2009 το πλεόνασμα ανήλθε σε 24 000 000 EUR, ενώ το 2008 ανερχόταν σε 26 700 000 EUR, το 2006 σε 16 900 000 EUR, το 2005 σε 10 500 000 και το 2004 σε 3 500 000 EUR,

                              —

                              να ενημερώσει την αρμόδια για την απαλλαγή αρχή για τα μέτρα που θα εφαρμόσει για να εξασφαλιστεί η αποτελεσματική λειτουργία του συστήματος λογιστικής ABAC,

                  Γ.

                  λαμβάνοντας υπόψη ότι ο τελικός προϋπολογισμός του Κέντρου για το 2010 ανήλθε σε 55 928 077 EUR, σε σύγκριση με 62 630 000 EUR το 2009, πράγμα που συνιστά μείωση κατά 11,98 %,

                  Δ.

                  λαμβάνοντας υπόψη ότι ο όγκος των μεταφράσεων το 2010 ήταν ο μεγαλύτερος από τη σύσταση του Μεταφραστικού Κέντρου, αντιπροσωπεύοντας αύξηση κατά 20,1 % του αριθμού των σελίδων που μεταφράστηκαν, σε σχέση με το 2009,

         Δημοσιονομική και χρηματοοικονομική διαχείριση

                  1.

                  σημειώνει, με βάση την Ετήσια Έκθεση Δραστηριοτήτων του Κέντρου και τους ετήσιους λογαριασμούς 2010, ότι ο αρχικός του προϋπολογισμός για το 2010, ο οποίος ανερχόταν σε 48 100 000 EUR, υπήρξε αντικείμενο δύο διορθωτικών προϋπολογισμών· σημειώνει ειδικότερα ότι ο σκοπός των δύο διορθωτικών προϋπολογισμών ήταν διττός:

                              —

                              να συμπεριληφθεί το πλεόνασμα του προϋπολογισμού των προηγούμενων ετών, το οποίο ανέρχεται σε 24 000 000 EUR, ούτως ώστε να πληρωθούν οι εισφορές των εργοδοτών στην Επιτροπή για τις συντάξεις για το διάστημα 1998-2009, δηλαδή συνολικά 18 400 000 EUR, και να επιστραφεί στον μεγαλύτερο πελάτη του Κέντρου, το Γραφείο Εναρμόνισης της Εσωτερικής Αγοράς, το οικονομικό αποτέλεσμα του 2009, δηλαδή το ποσό των 6 121 255 EUR·

                              —

                              να ισοσκελισθεί εκ νέου ο προϋπολογισμός με το ποσό των 8 000 000 EUR, μετά από σημαντική αύξηση των προβλέψεων των πελατών·

                  2.

                  λαμβάνει γνώση του γεγονότος, με βάση την Ετήσια Έκθεση Δραστηριοτήτων του Κέντρου, ότι, λόγω του υψηλότερου συνολικού αριθμού σελίδων που μεταφράστηκαν το 2010, τα έσοδα του Οργανισμού αυξήθηκαν σε 51 200 000 EUR το 2010, πράγμα που συνιστά αύξηση κατά 13,71 % σε σύγκριση με το 2009· σημειώνει, επίσης με βάση την εν λόγω έκθεση, ότι η εκτέλεση των δαπανών του προϋπολογισμού του Κέντρου αυξήθηκε σε 43 040 000 EUR, δηλαδή 86,79 % επί των πιστώσεων, πράγμα που συνιστά αύξηση κατά 18,27 % σε σχέση με το 2009·

                  3.

                  υπενθυμίζει ότι, σύμφωνα με το άρθρο 10 του ιδρυτικού κανονισμού του (ΕΚ) αριθ. 2965/94, τα έσοδα και οι δαπάνες του Κέντρου που εμφαίνονται στον προϋπολογισμό του πρέπει να είναι ισοσκελισμένα· σημειώνει ότι για το οικονομικό έτος 2010 το συσσωρευμένο πλεόνασμα του Κέντρου το 2009 ανήλθε σε 24 000 000 EUR· λαμβάνει, ωστόσο, υπό σημείωση ότι, στην ουσία, με τη μεταφορά κονδυλίων στο συνταξιοδοτικό καθεστώς της Ένωσης και την εξόφληση των πελατών του, το Κέντρο κατόρθωσε να μειώσει το προαναφερθέν πλεόνασμα σε 9 200 000 EUR· επιπλέον, με βάση τα στοιχεία του Κέντρου, λαμβάνει γνώση του γεγονότος ότι το διοικητικό συμβούλιο αποφάσισε το 2011 να χρησιμοποιήσει το ποσό αυτό των 9 200 000 EUR για τη δημιουργία αποθεματικού για έκτακτες επενδύσεις (4 300 000 EUR) και αποθεματικού για τη σταθεροποίηση των τιμών (4 900 000 EUR)·

                  4.

                  εκφράζει ικανοποίηση για τη διευθέτηση της μακροχρόνιας διαφοράς μεταξύ του Κέντρου και της Επιτροπής όσον αφορά το ζήτημα της εισφοράς του εργοδότη στο συνταξιοδοτικό καθεστώς της Κοινότητας·

                  5.

                  εκφράζει ικανοποίηση για την προαναφερθείσα απόφαση που έλαβε το 2011 το διοικητικό συμβούλιο του Κέντρου για σύσταση αποθεματικού ύψους 4 300 000 EUR για επενδύσεις στο πρόγραμμα e-CDT που θα υλοποιηθεί την περίοδο 2012-2013, καθώς και για σύσταση αποθεματικού ύψους 4 900 000 EUR για τη σταθεροποίηση των τιμών, προκειμένου να αντισταθμιστεί η πιθανή μείωση που θα επέλθει στα έσοδά του λόγω της προβλεπόμενης μείωσης μεταφραστικών αιτημάτων από τους πελάτες του·

                  6.

                  εκφράζει ικανοποίηση για το γεγονός ότι, μετά το αίτημα που διατύπωσε η αρμόδια για την απαλλαγή αρχή, οι οριστικοί λογαριασμοί του Κέντρου για το οικονομικό έτος 2010 έχουν αναρτηθεί για το κοινό στην ιστοθέση του·

         Διαδικασίες σύναψης συμβάσεων

                  7.

                  ζητεί από το Κέντρο να εξασφαλίσει τη συμμόρφωση με το άρθρο 60 του δημοσιονομικού κανονισμού, όσον αφορά την έκδοση αποφάσεων χρηματοδότησης για τις επιχειρησιακές δαπάνες· ζητεί ειδικότερα από το Κέντρο να καθιερώσει εντατικότερους ελέγχους στο πλαίσιο της διαδικασίας του προγραμματισμού της ανάθεσης συμβάσεων·

                  8.

                  λαμβάνει γνώση, μέσω της Ετήσιας Έκθεσης Δραστηριοτήτων του Κέντρου, ότι το Κέντρο δρομολόγησε δύο νέες διαδικασίες για την παροχή υπηρεσιών μετάφρασης/αναθεώρησης στους τομείς των σιδηροδρόμων και της ναυτιλίας·

                  9.

                  σημειώνει επίσης ότι υπογράφηκαν συνολικά 47 συμβάσεις πλαίσια·

         Ανθρώπινοι πόροι

                  10.

                  λαμβάνει γνώση του γεγονότος ότι, επειδή 8 υπάλληλοι με υψηλότερο αριθμό μονάδων δεν προήχθησαν, σε αντίθεση με κάποιους άλλους υπαλλήλους του ιδίου βαθμού, δεν τηρήθηκε το άρθρο 45 του κανονισμού υπηρεσιακής κατάστασης, δεδομένου ότι στην τελική απόφαση για τη χορήγηση προαγωγής ενσωματώθηκαν στην ουσία πρόσθετα στοιχεία διακριτικής ευχέρειας· λαμβάνει υπό σημείωση τη δήλωση του Κέντρου, σύμφωνα με την οποία η Υπηρεσία Εσωτερικού Ελέγχου αναγνώρισε ότι οι «Αποφάσεις σχετικά με τη σταδιοδρομία και την προαγωγή των υπαλλήλων και του έκτακτου προσωπικού» που ενέκρινε το διοικητικό συμβούλιο στις 7 Φεβρουαρίου 2008 υπήρξαν αντικείμενο ερμηνείας και ότι, σύμφωνα με την τελική αξιολόγηση της Υπηρεσίας Εσωτερικού Ελέγχου σχετικά με την «Εφαρμογή των προαγωγών του προσωπικού» που εξέδωσε η Υπηρεσία Εσωτερικού Ελέγχου τον Σεπτέμβριο 2010, το Κέντρο προσάρμοσε την ερμηνεία του στην ερμηνεία της Υπηρεσίας Εσωτερικού Ελέγχου, ενώ τα πρόσθετα κριτήρια που είχαν χρησιμοποιηθεί προηγουμένως για τις προαγωγές εγκαταλείφθηκαν·

                  11.

                  λαμβάνει, επιπλέον, γνώση των παρατηρήσεων που περιλαμβάνονται στην Ετήσια Έκθεση Δραστηριοτήτων του Κέντρου, σύμφωνα με τις οποίες το Κέντρο διενήργησε 22 διαδικασίες επιλογής για τους προσωρινούς και τους συμβασιούχους υπαλλήλους, καθώς και 2 διαγωνισμούς για μόνιμες θέσεις το 2010·

                  12.

                  σημειώνει ότι το Κέντρο θέσπισε μια υπηρεσία επαγγελματικού προσανατολισμού για να εντοπισθούν οι δυνατότητες για τους υπαλλήλους και να επιτραπούν η κινητικότητα ή ο επαγγελματικός προσανατολισμός·

         Επιδόσεις

                  13.

                  εκφράζει επιδοκιμασία για την αύξηση των υπηρεσιών που παρέσχε το Κέντρο, από πλευράς όγκου των μεταφράσεων, στα θεσμικά όργανα της Ένωσης σε σύγκριση με το 2009 και κυρίως για την αύξηση κατά 20,1 % του αριθμού των μεταφρασθέντων κειμένων, ενώ ο προϋπολογισμός του μειώθηκε κατά 11,98 % σε σχέση με το προηγούμενο έτος·

                  14.

                  σημειώνει, με βάση την Ετήσια Έκθεση Δραστηριοτήτων του Κέντρου, ότι το 2010 υπογράφηκαν συμφωνίες με έξι νέους πελάτες, και ειδικότερα τις κοινές επιχειρήσεις ARTEMIS, ENIAC, IMI και FCH, την Ευρωπαϊκή Υπηρεσία Υποστήριξης για το Άσυλο και τον Οργανισμό Συνεργασίας των Ρυθμιστικών Αρχών Ενέργειας, ενώ έγιναν οι πρώτες επαφές με την Ευρωπαϊκή Τραπεζική Αρχή, την Ευρωπαϊκή Αρχή Κινητών Αξιών και Αγορών και την Ευρωπαϊκή Αρχή Ασφαλίσεων και Επαγγελματικών Συντάξεων·

                  15.

                  λαμβάνει γνώση των παρατηρήσεων που περιλαμβάνονται στην Ετήσια Έκθεση Δραστηριοτήτων του Κέντρου, σύμφωνα με τις οποίες, κατά τη διάρκεια του οικονομικού έτους 2010, περίπου το 55 % του συνολικού όγκου των σελίδων που μεταφράστηκαν ανατέθηκαν σε εξωτερικούς συνεργάτες· σημειώνει, επιπλέον, τα σχόλια που περιλαμβάνονται στην εν λόγω έκθεση, σύμφωνα με τα οποία το Κέντρο προέβη σε ενέργειες που αποσκοπούσαν στον εξορθολογισμό της διαχείρισης της ροής των μεταφραστικών εργασιών το 2010, μέσω της συγχώνευσης των τμημάτων διαχείρισης της ζήτησης και διαχείρισης των εξωτερικών συνεργατών· αναγνωρίζει, ειδικότερα, ότι έχει ολοκληρωθεί εξωτερική μελέτη σχετικά με την επικύρωση της σχέσης μεταξύ των εργασιών που πραγματοποιούνται στο εσωτερικό και των εργασιών που ανατίθενται σε εξωτερικούς συνεργάτες και ότι επικυρώθηκε το μοντέλο υπολογισμού που χρησιμοποίησε το Κέντρο·

                  16.

                  εκφράζει επιδοκιμασία για τις προσπάθειες του Κέντρου να βελτιώσει την ποιότητα των μεταφράσεων· υπογραμμίζει το γεγονός ότι έως τα τέλη του 2010 είχαν ολοκληρωθεί 17 σχέδια ορολογίας, πράγμα που επέφερε βελτίωση της βάσης δεδομένων ορολογίας· υποστηρίζει τη διοργάνωση από το Κέντρο μαθημάτων επιμόρφωσης για τους μεταφραστές του, τα οποία συμβάλλουν στη βελτίωση της παραγωγικότητάς τους·

                  17.

                  καλεί το Κέντρο να αναλύσει τη σημερινή ροή δεδομένων και τα εργαλεία που χρησιμοποιούνται για τον προγραμματισμό του προϋπολογισμού και να καθιερώσει ελέγχους· σημειώνει, εν προκειμένω, ότι ο προγραμματισμός του προϋπολογισμού του Κέντρου βασίζεται σε εργαλεία και σε εγχειρίδια excel ή σε βασιζόμενους στο σύστημα ελέγχους δεδομένων που θα μπορούσαν να καταλήξουν σε σφάλματα υπολογισμού και εσφαλμένο προγραμματισμό των δαπανών και να έχουν τελικά αρνητικό αντίκτυπο στις τιμές του Κέντρου·

                  18.

                  ενθαρρύνει το Κέντρο να εφαρμόσει ελάχιστες απαιτήσεις για τις πληροφορίες που περιέχουν οι προβλέψεις και να ενισχύσει τη συνεργασία και την ανταλλαγή προβλέψεων με επίλεκτους πελάτες, ούτως ώστε να αποφευχθεί η υπερεκτίμηση των δαπανών και των τιμών·

         Εσωτερικός έλεγχος

                  19.

                  σημειώνει ότι 12 «πολύ σημαντικές» συστάσεις της Υπηρεσίας Εσωτερικού Ελέγχου δεν είχαν ακόμη εφαρμοστεί στις 31 Δεκεμβρίου 2010· εκφράζει ανησυχία για το γεγονός ότι η εφαρμογή επτά από αυτές τις συστάσεις καθυστέρησε· αναγνωρίζει, ειδικότερα, ότι οι καθυστερήσεις αυτές αφορούν τα ακόλουθα σημαντικά ζητήματα:

                              —

                              την ποιότητα των προβλέψεων πελατών,

                              —

                              τη δημοσιοποίηση των στοιχείων του οικονομικού έτους 2008,

                              —

                              την αξιολόγηση του Συστήματος Εσωτερικών Ελέγχων·

                        καλεί, ως εκ τούτου, το Κέντρο να εξηγήσει αυτές τις καθυστερήσεις στην αρμόδια για την απαλλαγή αρχή και να διορθώσει την κατάσταση·

                  20.

                  σημειώνει ότι από τις 12 «πολύ σημαντικές» συστάσεις της Υπηρεσίας Εσωτερικού Ελέγχου, το Κέντρο απέρριψε τη σύσταση σχετικά με την υποβολή δημοσιονομικών εκθέσεων· καλεί το Κέντρο να ενημερώσει την αρμόδια για την απαλλαγή αρχή σχετικά με τους λόγους που οδήγησαν σε αυτήν την απόφαση·

                  21.

                  παρατηρεί ότι η Υπηρεσία Εσωτερικού Ελέγχου διενήργησε έλεγχο με θέμα την «εγγραφή των δαπανών στον προϋπολογισμό», ολοκλήρωσε έναν έλεγχο παρακολούθησης σχετικά με τη «διαχείριση των ανθρωπίνων πόρων» και την «εφαρμογή των προτύπων εσωτερικού ελέγχου» και διενήργησε αξιολόγηση κινδύνων στον τομέα της πληροφορικής·

                  22.

                  σημειώνει, με βάση την Ετήσια Έκθεση Δραστηριοτήτων του Κέντρου, ότι η έκθεση παρακολούθησης του τελικού ελέγχου της Υπηρεσίας Εσωτερικού Ελέγχου αποκάλυψε πως διατυπώθηκαν 41 συστάσεις, 29 συστάσεις ήταν ακόμα υπό εξέλιξη, 10 εφαρμόστηκαν και 2 δεν έγιναν δεκτές είτε εν μέρει είτε καθόλου·

                  23.

                  λαμβάνει γνώση του γεγονότος ότι η Υπηρεσία Εσωτερικού Ελέγχου ανέπτυξε επίσημες συμβουλευτικές δραστηριότητες στους εξής τομείς:

                              —

                              παροχή συμβουλών σχετικά με τη βελτιστοποίηση της οργανωτικής διάρθρωσης και τη σχετική μείωση του κόστους,

                              —

                              συντονισμό της πρακτικής αξιολόγησης του κινδύνου στον τομέα της πληροφορικής,

                              —

                              διευκόλυνση και παροχή συμβουλών για την ετήσια διαχείριση κινδύνων του Κέντρου,

                              —

                              υποστήριξη και καθοδήγηση της δραστηριότητας ελέγχου της ποιότητας·

                  24.

                  επισύρει την προσοχή στις συστάσεις από προηγούμενες εκθέσεις απαλλαγής, όπως ορίζονται στο παράρτημα που επισυνάπτεται στο παρόν ψήφισμα·

                  25.

                  παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 10ης Μαΐου 2012 (6) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 366 της 15.12.2011, σ. 117.

         (2)  ΕΕ L 248 της 16.9.2002, σ. 1.

         (3)  ΕΕ L 314 της 7.12.1994, σ. 1.

         (4)  ΕΕ L 357 της 31.12.2002, σ. 72.

         (5)  ΕΕ L 250 της 27.9.2011, σ. 125.

         (6)  Κείμενα που εγκρίθηκαν, P7_ΤΑ(2012)0164 (βλέπε σελίδα 388 της παρούσας Επίσημης Εφημερίδας).

      ΠΑΡΑΡΤΗΜΑ

         ΣΥΣΤΑΣΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΤΑ ΤΑ ΠΡΟΗΓΟΥΜΕΝΑ ΕΤΗ

                  Μεταφραστικό Κέντρο των οργάνων της Ευρωπαϊκής Ένωσης

                  2006

                  2007

                  2008

                  2009

                  Επιδόσεις

                  ά.α.

                              —

                              οι στόχοι και οι δείκτες επίδοσης συχνά δεν είναι μετρήσιμοι

                              —

                              σημειώνει ότι το 2007, το Κέντρο επέστρεψε 9 300 000 EUR στον πελάτη του

                              —

                              Βελτιώσεις στον τομέα της πληροφορικής (FLOSYSWEB)

                              —

                              σημειώνει ότι το 2008, το Κέντρο επέστρεψε 11 450 000 EUR στον πελάτη του

                  καλεί το Κέντρο να αναπτύξει περαιτέρω την αξιολόγηση των επιδόσεών του βελτιώνοντας τη σχέση μεταξύ των στρατηγικών του δράσεων και των δράσεων που προβλέπονται στο πρόγραμμα εργασίας του και αναθεωρώντας τους δείκτες για την παρακολούθηση των επιδόσεών του προκειμένου να συμμορφωθεί με τα κριτήρια SMARΤ·

                  Οικονομική και δημοσιονομική διαχείριση

                  ά.α.

                  ο προγραμματισμός πρέπει να βασίζεται σε σαφή και συνεκτική σύνδεση μεταξύ των στόχων που έχουν τεθεί και της χρήσης των πόρων του προϋπολογισμού που χρειάζονται για την επίτευξή τους

                              —

                              ζητεί από το Κέντρο να λάβει τα πλέον αποτελεσματικά μέτρα για την αντιμετώπιση της σταθερής αυτής αύξησης του πλεονάσματός του 2008: 26 700 000 EUR· 2006: σύνολο ισολογισμού 10 500 000 EUR

                              —

                              καλεί την Επιτροπή να εξετάσει την εμβέλεια των ρευστών διαθεσίμων του Οργανισμού: σύνολο ισολογισμού 48 405 006 EUR

                              —

                              ζητεί από το Κέντρο, στο εξής να χρεώνει τις υπηρεσίες που παρέχει στους πελάτες του με γνώμονα την κάλυψη του κόστους

                              —

                              καλεί το Κέντρο να εφαρμόζει συστηματικά το άρθρο 8 παράγραφος 2 του δημοσιονομικού κανονισμού του που ορίζει ότι «οι πιστώσεις αναλήψεως υποχρεώσεων καλύπτουν το συνολικό κόστος των νομικών δεσμεύσεων που αναλαμβάνονται κατά τη διάρκεια του εκάστοτε οικονομικού έτους»·

                              —

                              ζητεί από το Κέντρο να λάβει τα πλέον αποτελεσματικά μέτρα για την αντιμετώπιση της σταθερής αύξησης του πλεονάσματός του, το οποίο σχετίζεται κυρίως με την έλλειψη ακρίβειας των προβλέψεων όσον αφορά τα αιτήματα για μεταφράσεις που λαμβάνει από τους πελάτες του

                  Ανθρώπινοι πόροι

                              —

                              αδυναμίες στις διαδικασίες προσλήψεων: δεν υπάρχει κανένα γραπτό στοιχείο για τους κανόνες που εφαρμόζονται στην αξιολόγηση του φακέλου των υποψηφίων

                              —

                              η διαφορά μεταξύ του Κέντρου και της Επιτροπής σχετικά με τις εισφορές του εργοδότη για το προσωπικό δεν έχει διευθετηθεί

                  ά.α.

                              —

                              το Κέντρο πρέπει να σχεδιάσει με ρεαλιστικότερο και αποτελεσματικότερο τρόπο τις διαδικασίες πρόσληψης, προκειμένου να τηρεί τις προθεσμίες και να καλύπτει όλες τις ανάγκες που συνδέονται με την αύξηση του προσωπικού του Κέντρου (από ποσοτική και ποιοτική άποψη)

                              —

                              η διαφορά μεταξύ του Κέντρου και της Επιτροπής σχετικά με τις εισφορές του εργοδότη για το προσωπικό δεν έχει διευθετηθεί

                              —

                              καλεί το Κέντρο να συμπεριλάβει στοιχεία για τα ευαίσθητα καθήκοντα στις περιγραφές καθηκόντων και να διασφαλίσει ότι προσδιορίζονται όλοι οι έλεγχοι που έχουν θεσπιστεί για τον περιορισμό των προβλημάτων·

                              —

                              παροτρύνει το Κέντρο να επικαιροποιήσει τους κανόνες εκτέλεσης για την επιμόρφωση και να ορίσει νέο χρονοδιάγραμμα προς το σκοπό αυτό

                  Εσωτερικός έλεγχος

                  ά.α.

                  ά.α.

                  ά.α.

                  καλεί το Κέντρο να δημοσιεύσει συνολική έγγραφη διαδικασία όπου θα καθορίζονται οι ρόλοι, το χρονοδιάγραμμα και οι ροές εργασίας για την έκδοση, επικύρωση και λογιστική καταχώριση των ενταλμάτων είσπραξης για μεταφράσεις που έχουν παραδοθεί στους πελάτες·


title: 2011/767/ΕΕ: Απόφαση του Συμβουλίου, της 27ης Οκτωβρίου 2011 , για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση#Συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση

text:
               30.11.2011

               EL

               Επίσημη Εφημερίδα της Ευρωπαϊκής Ένωσης

               L 317/2

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27ης Οκτωβρίου 2011
   για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση
   (2011/767/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 6 στοιχείο α) περίπτωση v),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Στις 29 Ιανουαρίου 2007, το Συμβούλιο εξουσιοδότησε την Επιτροπή να αρχίσει διαπραγματεύσεις με ορισμένα άλλα μέλη του Παγκοσμίου Οργανισμού Εμπορίου κατ’ εφαρμογή του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ) του 1994, στο πλαίσιο της προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση.

               (2)

               Οι διαπραγματεύσεις διεξήχθησαν από την Επιτροπή στα πλαίσια των οδηγιών διαπραγμάτευσης που εξέδωσε το Συμβούλιο.

               (3)

               Μετά την ολοκλήρωση των εν λόγω διαπραγματεύσεων, μονογραφήθηκε, στις 7 Σεπτεμβρίου 2010, μια συμφωνία υπό μορφή ανταλλαγής των επιστολών μεταξύ της Ευρωπαϊκής Ένωσης και της Νέας Ζηλανδίας, σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση.

               (4)

               Η συμφωνία υπεγράφη εξ ονόματος της Ένωσης στις 28 Απριλίου 2011, με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2011/255/ΕΕ του Συμβουλίου (1).

               (5)

               Η συμφωνία θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση.
   Το κείμενο της συμφωνίας προσαρτάται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν, εξ ονόματος της Ευρωπαϊκής Ένωσης, στην κοινοποίηση που προβλέπεται στη συμφωνία (2).
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 27 Οκτωβρίου 2011.

            Για το Συμβούλιο

            Ο Πρόεδρος

         J. MILLER

      (1)  ΕΕ L 110 της 29.4.2011, σ. 12.

      (2)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.

      ΣΥΜΦΩΝΊΑ
      υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση
      Κύριε,
      Έπειτα από διαπραγματεύσεις κατ’ εφαρμογή του άρθρου XXIV παράγραφος 6 και του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) του 1994 για την τροποποίηση των πινάκων της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση, λαμβάνω την τιμή να προτείνω τα ακόλουθα:

                  1.

                  Η Ευρωπαϊκή Ένωση θα ενσωματώσει στον πίνακά της, για το τελωνειακό έδαφος της ΕΕ27, τις παραχωρήσεις που περιλαμβάνονται στον πίνακα της ΕΕ25 με τις ακόλουθες τροποποιήσεις:

                              Προστίθενται 400 τόνοι (βάρος σφαγίου) στην κατανομή για την Νέα Ζηλανδία βάσει της δασμολογικής ποσόστωσης ΕΕ για τα «κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα», με διατήρηση του τρέχοντος συντελεστή του 0 % για τη δασμολογική ποσόστωση.

                              Δημιουργείται κατανομή erga omnes 200 τόνων (βάρος σφαγίου) βάσει της δασμολογικής ποσόστωσης ΕΕ για τα «κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα», με διατήρηση του τρέχοντος συντελεστή του 0 % για τη δασμολογική ποσόστωση.

                              Προσαρμόζεται η δασμολογική ποσόστωση ΕΕ για τα «ζώντα προβατοειδή, άλλα από τα αναπαραγωγής καθαρής φυλής», με συντελεστή 10 % για τη δασμολογική ποσόστωση, καταργώντας τις κατανομές των 1 010 τόνων (Ρουμανία) και των 4 255 τόνων (Βουλγαρία).

                              Προσαρμόζεται η δασμολογική ποσόστωση ΕΕ για τα «κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα», με συντελεστή 0 % για τη δασμολογική ποσόστωση, καταργώντας τις κατανομές των 75 τόνων (Ρουμανία) και των 1 250 τόνων (Βουλγαρία).

                              Αλλάζει ο ορισμός της δασμολογικής ποσόστωσης ΕΕ των 1 300 τόνων «κρέατος βοοειδών υψηλής ποιότητας» στον πίνακα του ΠΟΕ για την ΕΕ: «Υψηλής ποιότητας κρέατα βοοειδών, νωπά, διατηρημένα με απλή ψύξη ή κατεψυγμένα. Προμηθεύτρια χώρα: Νέα Ζηλανδία. Η επιλεξιμότητα για την ποσόστωση υπόκειται στους όρους που προβλέπονται από τις σχετικές διατάξεις της ΕΕ».

                  2.

                  Η Ευρωπαϊκή Ένωση αντικαθιστά επίσης τον ορισμό του βοδινού κρέατος υψηλής ποιότητας στους κανονισμούς της Ευρωπαϊκής Ένωσης για την εφαρμογή της εν λόγω ποσόστωσης με τον ακόλουθο: «Επιλεγμένα τεμάχια βοοειδών που προέρχονται αποκλειστικά από βόδια ή δαμάλες ελεύθερης βοσκής, τα σφάγια των οποίων έχουν βάρος που δεν υπερβαίνει τα 370 χιλιόγραμμα». Τα σφάγια ταξινομούνται ως Α, L, P, T ή F, είναι κομμένα με στρώση λίπους πάχους P ή λιγότερο και έχουν μυική κατάταξη 1 ή 2 ανάλογα με το σύστημα ταξινόμησης των σφαγίων που εφαρμόζει το «New Zealand Meat Board».

                  3.

                  Η Νέα Ζηλανδία αποδέχεται την προσέγγιση της Ευρωπαϊκής Ένωσης για το συμψηφισμό των δασμολογικών ποσοστώσεων ως μέθοδο για την προσαρμογή των υποχρεώσεων βάσει της ΓΣΔΕ της ΕΕ25 και εκείνων της Δημοκρατίας της Βουλγαρίας και της Ρουμανίας μετά την πρόσφατη διεύρυνση της Ευρωπαϊκής Ένωσης.

                  4.

                  Η διεξαγωγή διαβουλεύσεων είναι δυνατή ανά πάσα στιγμή σχετικά με οποιοδήποτε από τα παραπάνω θέματα κατόπιν αιτήσεως οποιουδήποτε μέρους.

            Σας παρακαλώ να μου επιβεβαιώσετε εάν η κυβέρνησή σας συμφωνεί ως προς το περιεχόμενο της παρούσας επιστολής. Σε περίπτωση καταφατικής απάντησης, η παρούσα επιστολή και η εκ μέρους σας γραπτή επιβεβαίωση θα αποτελέσουν από κοινού συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας (στο εξής «η συμφωνία»).
      Η Ευρωπαϊκή Ένωση και η Νέα Ζηλανδία κοινοποιούν η μία στην άλλη την ολοκλήρωση των εσωτερικών διαδικασιών τους για την έναρξη ισχύος της συμφωνίας. Η συμφωνία θα αρχίσει να ισχύει 14 ημέρες μετά την ημερομηνία της παραλαβής της πλέον πρόσφατης κοινοποίησης.
      Με ιδιαίτερη εκτίμηση,

            Για την Ευρωπαϊκή Ένωση

      Κύριε,
      Λαμβάνω την τιμή να σας γνωρίσω ότι έλαβα επιστολή σας της […], η οποία έχει ως εξής:
      «Έπειτα από διαπραγματεύσεις κατ’ εφαρμογή του άρθρου XXIV παράγραφος 6 και του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) του 1994 για την τροποποίηση των πινάκων της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση, λαμβάνω την τιμή να προτείνω τα ακόλουθα:

                  1.

                  Η Ευρωπαϊκή Ένωση θα ενσωματώσει στον πίνακά της, για το τελωνειακό έδαφος της ΕΕ27, τις παραχωρήσεις που περιλαμβάνονται στον πίνακα της ΕΕ25 με τις ακόλουθες τροποποιήσεις:

                              Προστίθενται 400 τόνοι (βάρος σφαγίου) στην κατανομή για την Νέα Ζηλανδία βάσει της δασμολογικής ποσόστωσης ΕΕ για τα «κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα», με διατήρηση του τρέχοντος συντελεστή του 0 % για τη δασμολογική ποσόστωση.

                              Δημιουργείται κατανομή erga omnes 200 τόνων (βάρος σφαγίου) βάσει της δασμολογικής ποσόστωσης ΕΕ για τα «κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα», με διατήρηση του τρέχοντος συντελεστή του 0 % για τη δασμολογική ποσόστωση.

                              Προσαρμόζεται η δασμολογική ποσόστωση ΕΕ για τα «ζώντα προβατοειδή, άλλα από τα αναπαραγωγής καθαρής φυλής», με συντελεστή 10 % για τη δασμολογική ποσόστωση, καταργώντας τις κατανομές των 1 010 τόνων (Ρουμανία) και των 4 255 τόνων (Βουλγαρία).

                              Προσαρμόζεται η δασμολογική ποσόστωση ΕΕ για τα «κρέατα προβατοειδών ή αιγοειδών, νωπά, διατηρημένα με απλή ψύξη ή κατεψυγμένα», με συντελεστή 0 % για τη δασμολογική ποσόστωση, καταργώντας τις κατανομές των 75 τόνων (Ρουμανία) και των 1 250 τόνων (Βουλγαρία).

                              Αλλάζει ο ορισμός της δασμολογικής ποσόστωσης ΕΕ των 1 300 τόνων «κρέατος βοοειδών υψηλής ποιότητας» στον πίνακα του ΠΟΕ για την ΕΕ: «Υψηλής ποιότητας κρέατα βοοειδών, νωπά, διατηρημένα με απλή ψύξη ή κατεψυγμένα. Προμηθεύτρια χώρα: Νέα Ζηλανδία. Η επιλεξιμότητα για την ποσόστωση υπόκειται στους όρους που προβλέπονται από τις σχετικές διατάξεις της ΕΕ».

                  2.

                  Η Ευρωπαϊκή Ένωση αντικαθιστά επίσης τον ορισμό του βοδινού κρέατος υψηλής ποιότητας στους κανονισμούς της Ευρωπαϊκής Ένωσης για την εφαρμογή της εν λόγω ποσόστωσης με τον ακόλουθο: «Επιλεγμένα τεμάχια βοοειδών που προέρχονται αποκλειστικά από βόδια ή δαμάλες ελεύθερης βοσκής, τα σφάγια των οποίων έχουν βάρος που δεν υπερβαίνει τα 370 χιλιόγραμμα. Τα σφάγια ταξινομούνται ως Α, L, P, T ή F, είναι κομμένα με στρώση λίπους πάχους P ή λιγότερο και έχουν μυική κατάταξη 1 ή 2 ανάλογα με το σύστημα ταξινόμησης των σφαγίων που εφαρμόζει το «New Zealand Meat Board».

                  3.

                  Η Νέα Ζηλανδία αποδέχεται την προσέγγιση της Ευρωπαϊκής Ένωσης για το συμψηφισμό των δασμολογικών ποσοστώσεων ως μέθοδο για την προσαρμογή των υποχρεώσεων βάσει της ΓΣΔΕ της ΕΕ25 και εκείνων της Δημοκρατίας της Βουλγαρίας και της Ρουμανίας μετά την πρόσφατη διεύρυνση της Ευρωπαϊκής Ένωσης.

                  4.

                  Η διεξαγωγή διαβουλεύσεων είναι δυνατή ανά πάσα στιγμή σχετικά με οποιοδήποτε από τα παραπάνω θέματα κατόπιν αιτήσεως οποιουδήποτε μέρους.

            Σας παρακαλώ να μου επιβεβαιώσετε εάν η κυβέρνησή σας συμφωνεί ως προς το περιεχόμενο της παρούσας επιστολής. Σε περίπτωση καταφατικής απάντησης, η παρούσα επιστολή και η εκ μέρους σας γραπτή επιβεβαίωση θα αποτελέσουν από κοινού συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας (στο εξής “η συμφωνία”).
      Η Ευρωπαϊκή Ένωση και η Νέα Ζηλανδία κοινοποιούν η μία στην άλλη την ολοκλήρωση των εσωτερικών διαδικασιών τους για την έναρξη ισχύος της συμφωνίας. Η συμφωνία θα αρχίσει να ισχύει 14 ημέρες μετά την ημερομηνία της παραλαβής της πλέον πρόσφατης κοινοποίησης.
      Λαμβάνω την τιμή να εκφράσω τη συμφωνία της κυβέρνησής μου με την ανωτέρω επιστολή.
      Μετά τιμής

            Για την κυβέρνηση της Νέας Ζηλανδίας


title: 2013/562/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/180

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2011
   (2013/562/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2011, που συνοδεύεται από τις απαντήσεις της Ακαδημίας (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη την απόφαση 2005/681/ΔΕΥ του Συμβουλίου, της 20ής Σεπτεμβρίου 2005, για την ίδρυση της Ευρωπαϊκής Αστυνομικής Ακαδημίας (ΕΑΑ) και την κατάργηση της απόφασης 2000/820/ΔΕΥ (4), και ιδίως το άρθρο 16,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη την απόφαση της Επιτροπής C(2011) 4680, της 30ής Ιουνίου 2011, με την οποία συναινεί σε εξαίρεση την οποία ζήτησε η Ευρωπαϊκή Αστυνομική Ακαδημία από τον κανονισμό (ΕΚ, Ευρατόμ) αριθ. 2343/2002,

               —

               έχοντας υπόψη την έκθεση της Ευρωπαϊκής Αστυνομικής Ακαδημίας, της 12ης Ιουλίου 2010, σχετικά με την επιστροφή ιδιωτικών δαπανών (10/0257/KA),

               —

               έχοντας υπόψη τον εξωτερικό λογιστικό έλεγχο τον οποίο ανέθεσε η Ευρωπαϊκή Αστυνομική Ακαδημία (αριθ. σύμβασης CEPOL/2010/001) σχετικά με την επιστροφή ιδιωτικών δαπανών,

               —

               έχοντας υπόψη την τελική έκθεση σχετικά με την εξωτερική αξιολόγηση πενταετίας της Ευρωπαϊκής Αστυνομικής Ακαδημίας (αριθ. σύμβασης CEPOL/CT/2010/002),

               —

               έχοντας υπόψη την ετήσια έκθεση δραστηριοτήτων της Γενικής Διεύθυνσης Δικαιοσύνης, Ελευθερίας και Ασφάλειας για το 2009,

               —

               έχοντας υπόψη την τέταρτη έκθεση προόδου της Ευρωπαϊκής Αστυνομικής Ακαδημίας σχετικά με την εκτέλεση του πολυετούς σχεδίου δράσης για την περίοδο 2010-2014,

               —

               έχοντας υπόψη την έκθεση του Ελεγκτικού Συνεδρίου σχετικά με την εκτέλεση του πολυετούς σχεδίου δράσης της Ευρωπαϊκής Αστυνομικής Ακαδημίας για την περίοδο 2010-2014,

               —

               έχοντας υπόψη το σημείωμα της Υπηρεσίας Εσωτερικού Λογιστικού Ελέγχου (IAS) της 4ης Ιουλίου 2011 [αριθ. αναφοράς (2011) 722479] για την τρίτη έκθεση προόδου σχετικά με την εκτέλεση του πολυετούς σχεδίου δράσης της Ευρωπαϊκής Αστυνομικής Ακαδημίας για την περίοδο 2010-2014,

               —

               έχοντας υπόψη την έκθεση της Ευρωπαϊκής Αστυνομικής Ακαδημίας σχετικά με την εφαρμογή του ψηφίσματος του Ευρωπαϊκού Κοινοβουλίου με τίτλο «Απαλλαγή 2009: Ευρωπαϊκή Αστυνομική Ακαδημία» και τα παραρτήματά της,

               —

               έχοντας υπόψη την έκθεση της Ευρωπαϊκής Αστυνομικής Ακαδημίας σχετικά με την εφαρμογή του εγχειριδίου προμηθειών για την περίοδο 1η Ιουλίου 2010 – 1η Ιουλίου 2011 και το παράρτημά της,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0064/2013),

               1.

               χορηγεί απαλλαγή στον διευθυντή της Ευρωπαϊκής Αστυνομικής Ακαδημίας για την εκτέλεση του προϋπολογισμού της Ακαδημίας για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στον διευθυντή της Ευρωπαϊκής Αστυνομικής Ακαδημίας, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 23.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 256 της 1.10.2005, σ. 63.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2011, που συνοδεύεται από τις απαντήσεις της Ακαδημίας (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2) (εφεξής «ο δημοσιονομικός κανονισμός»), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη την απόφαση 2005/681/ΔΕΥ του Συμβουλίου, της 20ής Σεπτεμβρίου 2005, για την ίδρυση της Ευρωπαϊκής Αστυνομικής Ακαδημίας (ΕΑΑ) και την κατάργηση της απόφασης 2000/820/ΔΕΥ (4), και ιδίως το άρθρο 16,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη την απόφαση της Επιτροπής C(2011) 4680, της 30ής Ιουνίου 2011, με την οποία συναινεί σε εξαίρεση την οποία ζήτησε η Ευρωπαϊκή Αστυνομική Ακαδημία από τον κανονισμό (ΕΚ, Ευρατόμ) αριθ. 2343/2002,

                  —

                  έχοντας υπόψη την έκθεση της Ευρωπαϊκής Αστυνομικής Ακαδημίας, της 12ης Ιουλίου 2010, σχετικά με την επιστροφή ιδιωτικών δαπανών (10/0257/KA),

                  —

                  έχοντας υπόψη τον εξωτερικό λογιστικό έλεγχο τον οποίο ανέθεσε η Ευρωπαϊκή Αστυνομική Ακαδημία (αριθ. σύμβασης CEPOL/2010/001) σχετικά με την επιστροφή ιδιωτικών δαπανών,

                  —

                  έχοντας υπόψη την τελική έκθεση σχετικά με την εξωτερική αξιολόγηση πενταετίας της Ευρωπαϊκής Αστυνομικής Ακαδημίας (αριθ. σύμβασης CEPOL/CT/2010/002),

                  —

                  έχοντας υπόψη την ετήσια έκθεση δραστηριοτήτων της Γενικής Διεύθυνσης Δικαιοσύνης, Ελευθερίας και Ασφάλειας για το 2009,

                  —

                  έχοντας υπόψη την τέταρτη έκθεση προόδου της Ευρωπαϊκής Αστυνομικής Ακαδημίας σχετικά με την εκτέλεση του πολυετούς σχεδίου δράσης για την περίοδο 2010-2014,

                  —

                  έχοντας υπόψη την έκθεση του Ελεγκτικού Συνεδρίου σχετικά με την εκτέλεση του πολυετούς σχεδίου δράσης της Ευρωπαϊκής Αστυνομικής Ακαδημίας για την περίοδο 2010-2014,

                  —

                  έχοντας υπόψη το σημείωμα της Υπηρεσίας Εσωτερικού Λογιστικού Ελέγχου (IAS) με ημερομηνία 4 Ιουλίου 2011 [αριθ. αναφοράς (2011) 722479] για την τρίτη έκθεση προόδου σχετικά με την εκτέλεση του πολυετούς σχεδίου δράσης της Ευρωπαϊκής Αστυνομικής Ακαδημίας για την περίοδο 2010-2014,

                  —

                  έχοντας υπόψη την έκθεση της Ευρωπαϊκής Αστυνομικής Ακαδημίας σχετικά με την εφαρμογή του ψηφίσματος του Ευρωπαϊκού Κοινοβουλίου με τίτλο «Απαλλαγή 2009: Ευρωπαϊκή Αστυνομική Ακαδημία» και τα παραρτήματά της,

                  —

                  έχοντας υπόψη την έκθεση της Ευρωπαϊκής Αστυνομικής Ακαδημίας σχετικά με την εφαρμογή του εγχειριδίου προμηθειών για την περίοδο 1η Ιουλίου 2010 – 1η Ιουλίου 2011 και το παράρτημά της,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0064/2013),

                  Α.

                  λαμβάνοντας υπόψη ότι η Ευρωπαϊκή Αστυνομική Ακαδημία (εφεξής «η Ακαδημία»), με έδρα στο Μπράμσχιλ, ιδρύθηκε με την απόφαση 2000/820/ΔΕΥ του Συμβουλίου, η οποία καταργήθηκε και αντικαταστάθηκε το 2005 από την απόφαση 2005/681/ΔΕΥ του Συμβουλίου,

                  Β.

                  λαμβάνοντας υπόψη ότι η Ακαδημία συνεστήθη το 2001 και από 1ης Ιανουαρίου 2006 έλαβε τη μορφή κοινοτικού οργανισμού κατά την έννοια του άρθρου 185 του δημοσιονομικού κανονισμού, εμπίπτοντας έτσι στις διατάξεις του δημοσιονομικού κανονισμού πλαισίου για τους οργανισμούς,

                  Γ.

                  λαμβάνοντας υπόψη ότι το Ελεγκτικό Συνέδριο, στις εκθέσεις του σχετικά με τους ετήσιους λογαριασμούς της Ακαδημίας για τα οικονομικά έτη 2006, 2007 και 2009, διατύπωσε επιφυλάξεις στη γνωμοδότησή του όσον αφορά τη νομιμότητα και κανονικότητα των υποκειμένων πράξεων με το σκεπτικό ότι οι διαδικασίες σύναψης συμβάσεων δεν ήταν σύμφωνες με τις διατάξεις του δημοσιονομικού κανονισμού,

                  Δ.

                  λαμβάνοντας υπόψη ότι το Ελεγκτικό Συνέδριο, στην έκθεσή του σχετικά με τους ετήσιους λογαριασμούς της Ακαδημίας για το οικονομικό έτος 2008, υπογράμμισε τη γνωμοδότησή του όσον αφορά την αξιοπιστία των λογαριασμών, χωρίς ωστόσο να διατυπώνει ρητά επιφυλάξεις, εξέδωσε δε γνωμοδότηση με επιφυλάξεις όσον αφορά τη νομιμότητα και κανονικότητα των υποκειμένων πράξεων,

                  Ε.

                  λαμβάνοντας υπόψη ότι στην απόφασή του της 7ης Οκτωβρίου 2010 το Κοινοβούλιο αρνήθηκε να χορηγήσει απαλλαγή στον διευθυντή της Ακαδημίας για την εκτέλεση του προϋπολογισμού της Ακαδημίας για το οικονομικό έτος 2008 (6),

                  ΣΤ.

                  λαμβάνοντας υπόψη ότι στην απόφασή του, της 10ης Μαΐου 2011, το Κοινοβούλιο αποφάσισε να αναβάλει την απόφασή του για τη χορήγηση απαλλαγής στον διευθυντή της Ακαδημίας όσον αφορά την εκτέλεση του προϋπολογισμού της για το οικονομικό έτος 2009 (7) αλλά στη συνέχεια χορήγησε απαλλαγή με την απόφασή του της 25ης Οκτωβρίου 2011 (8),

                  Ζ.

                  λαμβάνοντας υπόψη ότι το Ελεγκτικό Συνέδριο, στην έκθεσή του σχετικά με τους ετήσιους λογαριασμούς της Ακαδημίας για το οικονομικό έτος 2010, αναφέρει για πρώτη φορά από τότε που η Ακαδημία κατέστη οργανισμός, ότι απεκόμισε εύλογη βεβαιότητα ότι οι ετήσιοι λογαριασμοί για το οικονομικό έτος 2008 είναι αξιόπιστοι και ότι οι πράξεις στις οποίες βασίζονται οι εν λόγω λογαριασμοί είναι νόμιμες και κανονικές,

                  Η.

                  λαμβάνοντας υπόψη ότι το Ελεγκτικό Συνέδριο δήλωσε ότι απεκόμισε εύλογη βεβαιότητα ότι οι ετήσιοι λογαριασμοί για το οικονομικό έτος 2011 είναι αξιόπιστοι και ότι οι πράξεις στις οποίες βασίζονται οι εν λόγω λογαριασμοί είναι νόμιμες και κανονικές,

                  Θ.

                  λαμβάνοντας υπόψη ότι, στις 10 Μαΐου 2012, το Κοινοβούλιο χορήγησε απαλλαγή στον διευθυντή της Ακαδημίας όσον αφορά την εκτέλεση του προϋπολογισμού της για το οικονομικό έτος 2010 (9), στο δε συνοδευτικό ψήφισμα της απόφασης για την απαλλαγή, μεταξύ άλλων:

                              —

                              ενθάρρυνε την Ακαδημία να εισαγάγει στους οριστικούς ετήσιους λογαριασμούς σαφή διάκριση μεταξύ των διαφόρων συνιστωσών της συνεισφοράς της Ένωσης στον προϋπολογισμό της Ακαδημίας·

                              —

                              κάλεσε την Ακαδημία να λάβει μέτρα προκειμένου να αποφευχθεί τυχόν επανάληψη των ελλείψεων που σημειώθηκαν κατά την κατάρτιση επιμέρους προϋπολογισμών·

                              —

                              υπενθύμισε ότι η υπέρβαση των προθεσμιών είναι ένας από τους σοβαρούς παράγοντες που εμποδίζουν τη χρηστή δημοσιονομική διαχείριση και κάλεσε την Ακαδημία να τηρεί ενήμερη την αρμόδια για την απαλλαγή αρχή σχετικά με την εφαρμογή της απόφασης 34/2010/GB·

                              —

                              κάλεσε την Ακαδημία να ενημερώσει την αρμόδια για την απαλλαγή αρχή όσον αφορά την αποτελεσματική εκτέλεση της «πολύ σημαντικής» σύστασης της Υπηρεσίας Εσωτερικού Λογιστικού Ελέγχου (IAS) σχετικά με την πληρότητα της εσωτερικής καταχώρισης εξόδων αποστολής·

                              —

                              κάλεσε την Ακαδημία να ενημερώσει το Κοινοβούλιο για το επίπεδο εκτέλεσης των νέων 16 προτύπων εσωτερικού ελέγχου (ICS) της Επιτροπής που εγκρίθηκαν από το διοικητικό συμβούλιο της Ακαδημίας και αντικαθιστούν τα προηγούμενα ICS·

                  Ι.

                  λαμβάνοντας υπόψη ότι με την απόφαση C(2011) 4680, της 30ής Ιουνίου 2011, η Επιτροπή εκχώρησε στην Ακαδημία εξαίρεση από τις διατάξεις του άρθρου 74β του κανονισμού (ΕΚ, Ευρατόμ) αριθ. 2343/2002,

                  ΙΑ.

                  λαμβάνοντας υπόψη ότι ο προϋπολογισμός της Ακαδημίας για το 2011 ανερχόταν σε 8 341 000 EUR, σε σύγκριση με 7 800 000 EUR το 2010, γεγονός που αντιπροσωπεύει αύξηση κατά 6,93 %,

                  ΙΒ.

                  λαμβάνοντας υπόψη ότι η συνεισφορά της Ένωσης στον προϋπολογισμό της Ακαδημίας για το 2011 ανερχόταν σε 8 341 000 EUR,

                  ΙΓ.

                  λαμβάνοντας υπόψη ότι το υπόλοιπο του λογαριασμού αποτελέσματος για την Ακαδημία το 2011 ήταν θετικό, ανερχόμενο συνολικά σε 1 358 764,32 EUR,

                  1.

                  θεωρεί ότι πρέπει να διερευνηθούν περαιτέρω τα κοινά στοιχεία μεταξύ της Ακαδημίας και της Ευρωπαϊκής Αστυνομικής Υπηρεσίας, λαμβανομένων υπόψη των αποτελεσμάτων της μελέτης που εξέδωσε η Ακαδημία το 2011 (αριθ. σύμβασης CEPOL/CT/2010/002)· σημειώνει ότι η Ακαδημία πρόκειται να εγκαταλείψει τις σημερινές της εγκαταστάσεις στο Μπράμσχιλ (ΗΒ) τον Μάρτιο του 2014· ζητεί από την Επιτροπή να παρουσιάσει πρόταση για τη μετεγκατάσταση της Ακαδημίας στη Χάγη (Κάτω Χώρες), όπου έχει την έδρα της η Ευρωπαϊκή Αστυνομική Υπηρεσία, προκειμένου να χρησιμοποιούνται από κοινού οι εγκαταστάσεις και υπηρεσίες και να αξιοποιούνται οι συνέργειες, χωρίς να τίθενται σε κίνδυνο τα βασικά καθήκοντα και η αυτονομία αμφότερων των οργανισμών, και να υποβάλει αυτές τις προτάσεις στο Κοινοβούλιο και το Συμβούλιο· τονίζει ότι μια ταχεία απόφαση σχετικά με τη μετεγκατάσταση της Ακαδημίας θα περιορίσει την αβεβαιότητα η οποία ενδέχεται να επηρεάζει αρνητικά το προσωπικό και τις διαδικασίες πρόσληψης·

         Δημοσιονομική και χρηματοοικονομική διαχείριση

                  2.

                  σημειώνει ότι η Ακαδημία έλαβε το σύνολο του προϋπολογισμού της, ύψους 8 341 000 EUR, για το 2011 από τη Γενική Διεύθυνση Εσωτερικών Υποθέσεων·

                  3.

                  λαμβάνει υπό σημείωση, με βάση τις οριστικές δημοσιονομικές καταστάσεις της Ακαδημίας, ότι το 2011 παρατηρήθηκαν ανεπάρκειες σε επίπεδο χρηματοοικονομικής διαχείρισης, όπως η χρήση πληρωμών σε λάθος γραμμές του προϋπολογισμού εντός κεφαλαίων ή τίτλων· καλεί την Ακαδημία να παράσχει το συντομότερο στην αρμόδια για την απαλλαγή αρχή περαιτέρω λεπτομέρειες για το θέμα αυτό, συμπεριλαμβανομένων των επίμαχων ποσών και γραμμών του προϋπολογισμού και των μέτρων που εφαρμόστηκαν για την επίλυση του προβλήματος·

         Μεταφορά πιστώσεων στο επόμενο έτος

                  4.

                  σημειώνει, με βάση την ετήσια έκθεση δραστηριοτήτων (ΕΕΔ) της Ακαδημίας για το 2011, ότι αναλήφθηκαν πιστώσεις ανάληψης υποχρεώσεων σε ποσοστό σχεδόν 100 % για τον τίτλο I «προσωπικό», ενώ οι πιστώσεις πληρωμών δαπανήθηκαν σε ποσοστό 93,98 %·

                  5.

                  διαπιστώνει, με βάση την ΕΕΔ, ότι αναλήφθηκαν πιστώσεις ανάληψης υποχρεώσεων σε ποσοστό 99,93 % για τον τίτλο II «διοικητικές δαπάνες», ενώ οι πιστώσεις πληρωμών έχουν δαπανηθεί σε ποσοστό 88,86 %·

                  6.

                  σημειώνει, με βάση την ΕΕΔ, ότι για τον τίτλο III «επιχειρησιακές δαπάνες», επί συνολικού προϋπολογισμού 4 063 000 EUR αναλήφθηκαν πιστώσεις σε ποσοστό 93,31 %, σε σύγκριση με 99,56 % το 2010, και οι πιστώσεις πληρωμών δαπανήθηκαν σε ποσοστό 55,98 %, σε σύγκριση με 45,20 % το 2010·

                  7.

                  σημειώνει, με βάση την έκθεση του Ελεγκτικού Συνεδρίου, ότι πιστώσεις που ανέρχονται σε 1 772 523 EUR (22 %) μεταφέρθηκαν στο οικονομικό έτος 2012, εκ των οποίων 208 813 EUR αφορούν τον τίτλο I, 47 275 EUR τον τίτλο II και 1 516 435 EUR τον τίτλο III· καλεί την Ακαδημία να ενημερώσει την αρμόδια για την απαλλαγή αρχή σχετικά με τα μέτρα που έλαβε για την αντιμετώπιση αυτής της ανεπάρκειας, καθώς το υψηλό επίπεδο μεταφορών συνιστά ένδειξη ελλείψεων στον σχεδιασμό και την εκτέλεση του προϋπολογισμού και αντιβαίνει στην αρχή της ετήσιας διάρκειας του προϋπολογισμού·

                  8.

                  διαπιστώνει, με βάση την έκθεση του Ελεγκτικού Συνεδρίου, ότι από τις πιστώσεις ύψους 2,5 εκατ. EUR που μεταφέρθηκαν από το οικονομικό έτος 2010, ακυρώθηκαν πιστώσεις ύψους 0,7 εκατ. EUR (27,5 %) το 2011· καλεί την Ακαδημία να ενημερώσει την αρμόδια για την απαλλαγή αρχή σχετικά με τα μέτρα που έλαβε για την αντιμετώπιση αυτής της ανεπάρκειας, καθώς το υψηλό επίπεδο ακυρώσεων συνιστά ένδειξη ελλείψεων στον σχεδιασμό και την εκτέλεση του προϋπολογισμού και αντιβαίνει στην αρχή της ετήσιας διάρκειας του προϋπολογισμού·

                  9.

                  σημειώνει, με βάση την ΕΕΔ, ότι έχουν αναληφθεί πιστώσεις ανάληψης υποχρεώσεων σε ποσοστό 96,74 %· σημειώνει, επιπλέον, ότι οι πιστώσεις πληρωμών έχουν δαπανηθεί σε ποσοστό 75,21 % (6 273 389 EUR)·

         Μεταφορές μεταξύ κονδυλίων

                  10.

                  σημειώνει, με βάση την έκθεση του Ελεγκτικού Συνεδρίου, ότι το 2011, η Ακαδημία πραγματοποίησε 38 μεταφορές στο εσωτερικό του προϋπολογισμού, συνολικού ύψους 1,8 εκατ. EUR· εκτιμά ότι οι διαδικασίες προγραμματισμού και εκτέλεσης του προϋπολογισμού πρέπει να ενισχυθούν περαιτέρω και καλεί την Ακαδημία να ενημερώσει την αρμόδια για την απαλλαγή αρχή σχετικά με τα μέτρα που έλαβε για την αντιμετώπιση αυτής της ανεπάρκειας, καθώς συνιστά ένδειξη ελλείψεων στον σχεδιασμό του προϋπολογισμού και αντιβαίνει στην αρχή της ειδικότητας·

         Διαδικασίες σύναψης συμβάσεων

                  11.

                  διαπιστώνει, με βάση την ΕΕΔ, ότι το 2011 συνεχίστηκαν οι προσπάθειες για τη βελτίωση των διαδικασιών σύναψης συμβάσεων της Ακαδημίας, ότι συνολικά ολοκληρώθηκαν 40 διαδικασίες σύναψης συμβάσεων εντός του 2011 και ότι μία διαδικασία σύναψης σύμβασης βρισκόταν σε εξέλιξη την 31η Δεκεμβρίου 2011·

         Εσωτερικός έλεγχος

                  12.

                  διαπιστώνει, με βάση την ΕΕΔ (10), ότι η Ακαδημία έλαβε μέτρα για τον εξορθολογισμό του συστήματος εσωτερικού ελέγχου της, με την υιοθέτηση 16 προτύπων εσωτερικού ελέγχου και την πρόσληψη ενός υπευθύνου εσωτερικού ελέγχου τον Αύγουστο του 2011· χαιρετίζει την ανασκόπηση αξιολόγησης της συμμόρφωσης όσον αφορά τον βαθμό υλοποίησης των 16 προτύπων εσωτερικού ελέγχου, η οποία πραγματοποιήθηκε το τέταρτο τρίμηνο του 2011 και η οποία κατέδειξε ότι, συνολικά, η Ακαδημία συμμορφωνόταν με τις απαιτήσεις των προτύπων εσωτερικού ελέγχου·

                  13.

                  διαπιστώνει, με βάση την ΕΕΔ, ότι η επιτροπή εσωτερικού ελέγχου ξεκίνησε τις εργασίες της το 2011· εκφράζει την ικανοποίησή του για τους τρεις κύριους ελέγχους στους οποίους υποβλήθηκε η Ακαδημία το 2011: δύο εξωτερικοί έλεγχοι που πραγματοποιήθηκαν από το Ελεγκτικό Συνέδριο και ένας εσωτερικός έλεγχος που πραγματοποιήθηκε από την ΥΕΕ της Επιτροπής·

         Διαδικασίες πρόσληψης

                  14.

                  σημειώνει, με βάση την έκθεση του Ελεγκτικού Συνεδρίου, ότι η Ακαδημία πρέπει να ενισχύσει τη διαφάνεια των διαδικασιών πρόσληψης· καλεί την Ακαδημία να ενημερώσει την αρμόδια για την απαλλαγή αρχή σχετικά με τα μέτρα που έλαβε για την αντιμετώπιση αυτής της ανεπάρκειας· διαπιστώνει, με βάση τα στοιχεία της Ακαδημίας, ότι τα κριτήρια και τα πρότυπα που εφαρμόζονται για την τεκμηρίωση κάθε σταδίου των διαδικασιών πρόσληψης αναθεωρήθηκαν τον Ιούνιο του 2012, προκειμένου να διασφαλιστεί μεγαλύτερη διαφάνεια και σαφήνεια στην τεκμηρίωση· εκτιμά ότι ορισμένες από τις διατάξεις του κανονισμού υπηρεσιακής κατάστασης μπορεί να συνεπάγονται σημαντική διοικητική επιβάρυνση· παροτρύνει, ως εκ τούτου, την Επιτροπή να προβλέψει για τους οργανισμούς έναν ορισμένο βαθμό απλοποίησης στο πλαίσιο του άρθρου 110 του κανονισμού υπηρεσιακής κατάστασης·

                  15.

                  σημειώνει ότι το 2011 ολοκληρώθηκαν 10 προσλήψεις και ότι στα τέλη του έτους η Ακαδημία απασχολούσε 23 από τους 26 έκτακτους υπαλλήλους που προβλέπονται στον πίνακα προσωπικού, μετά την αποχώρηση ενός υπαλλήλου στις 15 Δεκεμβρίου 2011, ενώ προηγουμένως υπήρχαν μόνο δύο κενές θέσεις· σημειώνει ακόμη ότι η Ακαδημία απασχολεί συνολικά 38 υπαλλήλους συν πέντε αποσπασμένους εθνικούς εμπειρογνώμονες·

         Επιδόσεις

                  16.

                  επικροτεί τις προσπάθειες και τα αποτελέσματα της Ακαδημίας όσον αφορά τη βελτίωση των επιδόσεών της χωρίς αύξηση του προϋπολογισμού της· συγχαίρει επίσης την Ακαδημία διότι ανταποκρίθηκε πλήρως στις απαιτήσεις του Κοινοβουλίου και στις σημερινές δημοσιονομικές προκλήσεις μειώνοντας δραστικά τις δαπάνες διακυβέρνησής της·

                  17.

                  επικροτεί τις προσπάθειες της Ακαδημίας για εξορθολογισμό της διακυβέρνησής της και βελτίωση της αποτελεσματικότητάς της, λόγου χάρη μέσω της εφαρμογής μέτρων για την κατάργηση επιτροπών και για τη μείωση του αριθμού των ετήσιων συνεδριάσεων του διοικητικού συμβουλίου, το οποίο οφείλει τώρα να επικεντρωθεί ουσιαστικά στη χάραξη πολιτικής και στη λήψη αποφάσεων σε μακροπρόθεσμο στρατηγικό επίπεδο·

                  18.

                  παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του, της 17ης Απριλίου 2013 (11), σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 23.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 256 της 1.10.2005, σ. 63.

         (5)  ΕΕ L 357 της 31.12.2002, σ. 72.

         (6)  ΕΕ L 320 της 7.12.2010, σ. 11.

         (7)  ΕΕ L 250 της 27.9.2011, σ. 260.

         (8)  ΕΕ L 313 της 26.11.2011, σ. 17.

         (9)  ΕΕ L 286 της 17.10.2012, σ. 156.

         (10)  Ετήσια έκθεση δραστηριοτήτων 2011, σ. 14.

         (11)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


title: 2011/739/: Απόφαση του Συμβουλίου, της 20ής Οκτωβρίου 2011 , σχετικά με τη σύναψη της συμφωνίας μεταξύ της Ευρωπαϊκής Ένωσης, της Ελβετικής Συνομοσπονδίας και του Πριγκιπάτου του Λιχτενστάιν για την τροποποίηση της συμπληρωματικής συμφωνίας μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν με την οποία επεκτείνεται προς το Πριγκιπάτο του Λιχτενστάιν η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων#Συμφωνία μεταξύ της Ευρωπαϊκής Ένωσης, της Ελβετικής Συνομοσπονδίας και του Πριγκιπάτου του Λιχτενστάιν για την τροποποίηση της συμπληρωματικής συμφωνίας μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν με την οποία επεκτείνεται προς το Πριγκιπάτο του Λιχτενστάιν η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων

text:
               16.11.2011

               EL

               Επίσημη Εφημερίδα της Ευρωπαϊκής Ένωσης

               L 297/48

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 20ής Οκτωβρίου 2011
   σχετικά με τη σύναψη της συμφωνίας μεταξύ της Ευρωπαϊκής Ένωσης, της Ελβετικής Συνομοσπονδίας και του Πριγκιπάτου του Λιχτενστάιν για την τροποποίηση της συμπληρωματικής συμφωνίας μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν με την οποία επεκτείνεται προς το Πριγκιπάτο του Λιχτενστάιν η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων
   (2011/739/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων (2) (εφεξής αποκαλούμενη «γεωργική συμφωνία») άρχισε να ισχύει την 1η Ιουνίου 2002.

               (2)

               Η συμπληρωματική συμφωνία μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν με την οποία επεκτείνεται προς το Πριγκιπάτο του Λιχτενστάιν η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων (3) (εφεξής αποκαλούμενη «συμπληρωματική συμφωνία») άρχισε να ισχύει στις 13 Οκτωβρίου 2007.

               (3)

               Η Επιτροπή διαπραγματεύθηκε, εξ ονόματος της Ευρωπαϊκής Ένωσης, συμφωνία μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με την προστασία των ονομασιών προέλευσης και των γεωγραφικών ενδείξεων των γεωργικών προϊόντων και των ειδών διατροφής, η οποία τροποποιεί τη γεωργική συμφωνία με την προσθήκη νέου παραρτήματος 12.

               (4)

               Η Ευρωπαϊκή Ένωση, το Πριγκιπάτο του Λιχτενστάιν και η Ελβετική Συνομοσπονδία συμφώνησαν ότι η συμπληρωματική συμφωνία θα πρέπει επίσης να τροποποιηθεί, προκειμένου να ληφθεί υπόψη η προστασία των ονομασιών προέλευσης και των γεωγραφικών ενδείξεων.

               (5)

               Η συμφωνία μεταξύ της Ευρωπαϊκής Ένωσης, της Ελβετικής Συνομοσπονδίας και του Πριγκιπάτου του Λιχτενστάιν για την τροποποίηση της συμπληρωματικής συμφωνίας (εφεξής αποκαλούμενη «συμφωνία») θα πρέπει να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία μεταξύ της Ευρωπαϊκής Ένωσης, της Ελβετικής Συνομοσπονδίας και του Πριγκιπάτου του Λιχτενστάιν για την τροποποίηση της συμπληρωματικής συμφωνίας μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν με την οποία επεκτείνεται προς το Πριγκιπάτο του Λιχτενστάιν η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων (εφεξής αποκαλούμενη «συμφωνία») εγκρίνεται εξ ονόματος της Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν, εξ ονόματος της Ένωσης, στην κατάθεση της πράξης έγκρισης που προβλέπεται στο άρθρο 3 της συμφωνίας, προκειμένου να δεσμευθεί η Ένωση.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.

      Λουξεμβούργο, 20 Οκτωβρίου 2011.

            Για το Συμβούλιο

            Ο Πρόεδρος

         M. SAWICKI

      (1)  Έγκριση της 24ης Ιουνίου 2011 (δεν έχει ακόμη δημοσιευθεί στην Επίσημη Εφημερίδα).

      (2)  ΕΕ L 114 της 30.4.2002, σ. 132.

      (3)  ΕΕ L 270 της 13.10.2007, σ. 6.

      ΣΥΜΦΩΝΊΑ
      μεταξύ της Ευρωπαϊκής Ένωσης, της Ελβετικής Συνομοσπονδίας και του Πριγκιπάτου του Λιχτενστάιν για την τροποποίηση της συμπληρωματικής συμφωνίας μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν με την οποία επεκτείνεται προς το Πριγκιπάτο του Λιχτενστάιν η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων
      Η ΕΥΡΩΠΑΪΚΗ ΕΝΩΣΗ, εφεξής αποκαλούμενη «Ένωση»,
      Η ΕΛΒΕΤΙΚΗ ΣΥΝΟΜΟΣΠΟΝΔΙΑ, εφεξής αποκαλούμενη «Ελβετία», και
      ΤΟ ΠΡΙΓΚΙΠΑΤΟ ΤΟΥ ΛΙΧΤΕΝΣΤΑΙΝ, εφεξής αποκαλούμενο «Λιχτενστάιν»,
      στο εξής αναφερόμενα ως «τα Μέρη»,
      Δεσμευόμενα να προωθήσουν μεταξύ τους την αρμονική ανάπτυξη των ονομασιών προέλευσης και των γεωγραφικών ενδείξεων (εφεξής «ΓΕ»), και να διευκολύνουν, μέσω της προστασίας αυτής στο πλαίσιο της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων (εφεξής «γεωργική συμφωνία»), τις διμερείς εμπορικές ροές γεωργικών προϊόντων και ειδών διατροφής που κατάγονται από τα Μέρη και τους έχει χορηγηθεί ΓΕ κατά την έννοια της αντίστοιχης νομοθεσίας των Μερών καθώς και να επικαιροποιούν τακτικά τον κατάλογο των προστατευόμενων ΓΕ με την παρούσα συμφωνία,
      Εκτιμώντας τα εξής:

                  (1)

                  Η ελβετική νομοθεσία όσον αφορά τις ΓΕ σχετικά με τα γεωργικά προϊόντα και τα είδη διατροφής εφαρμόζεται στο Λιχτενστάιν,

                  (2)

                  Οι ΓΕ του ελβετικού εθνικού μητρώου μπορούν να αποτελούνται από γεωγραφικές ονομασίες στο έδαφος του Λιχτενστάιν και η γεωγραφική έκταση αυτών των ΓΕ μπορεί να περιλαμβάνει το έδαφος του Λιχτενστάιν,

                  (3)

                  Δυνάμει της συμπληρωματικής συμφωνίας μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν με την οποία επεκτείνεται προς το Πριγκιπάτο του Λιχτενστάιν η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων (εφεξής «η συμπληρωματική συμφωνία»), η γεωργική συμφωνία εφαρμόζεται επίσης και στο Λιχτενστάιν,

                  (4)

                  Δυνάμει της συμπληρωματικής συμφωνίας, τα προϊόντα του Λιχτενστάιν θεωρούνται ως προϊόντα καταγόμενα από την Ελβετία,

                  (5)

                  Η συμπληρωματική συμφωνία θα πρέπει να τροποποιηθεί προκειμένου η προσθήκη ενός νέου παραρτήματος στη γεωργική συμφωνία σχετικά με την προστασία των γεωγραφικών ενδείξεων και των ονομασιών προέλευσης της Ελβετίας και της Ένωσης όσον αφορά τα γεωργικά προϊόντα και τα είδη διατροφής, να εφαρμόζεται και στο Λιχτενστάιν,

            ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
      Άρθρο 1
      Τροποποιήσεις
      Η συμπληρωματική συμφωνία τροποποιείται ως εξής:

                  1.

                  Το άρθρο 1, η παράγραφος 2 αντικαθίσταται από το ακόλουθο κείμενο:
                  «Οι προσαρμογές των παραρτημάτων 4 έως 12 της γεωργικής συμφωνίας σχετικά με το Λιχτενστάιν περιλαμβάνονται στο παράρτημα της παρούσας συμφωνίας («συμπληρωματική συμφωνία»), η οποία αποτελεί αναπόσπαστο μέρος της.»

                  2.

                  Στο παράρτημα, ο τίτλος «Προσαρμογές/προσθήκες σχετικά με τα παραρτήματα 4 έως 11 της γεωργικής συμφωνίας» αντικαθίσταται από τον ακόλουθο τίτλο:

                  3.

                  Στον προαναφερόμενο τίτλο, προστίθεται η ακόλουθη παράγραφος:
                  «Παράρτημα 12, Προστασία των ονομασιών προέλευσης και των γεωγραφικών ενδείξεων γεωργικών προϊόντων και ειδών διατροφής.
                  Η γεωγραφική έκταση των ακόλουθων ελβετικών ΓΕ που προστατεύονται δυνάμει του προσαρτήματος 1 του παραρτήματος 12 περιλαμβάνει και το έδαφος του Λιχτενστάιν:

                              —

                              Rheintaler Ribel / Türggen Ribel (ΠΟΠ)

                              —

                              St. Galler Bratwurst / St. Galler Kalbsbratwurst (ΠΓΕ).»

            Άρθρο 2
      Γλωσσικές εκδόσεις
      Η παρούσα συμφωνία συντάσσεται σε τρία αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, και όλα αυτά τα κείμενα είναι εξίσου αυθεντικά.
      Άρθρο 3
      Έναρξη ισχύος
      1.   Η παρούσα συμφωνία κυρώνεται ή εγκρίνεται από τα Μέρη σύμφωνα με τις εσωτερικές τους διαδικασίες.
      2.   Τα Μέρη κοινοποιούν εκατέρωθεν την ολοκλήρωση αυτών των διαδικασιών.
      3.   Η παρούσα συμφωνία αρχίζει να ισχύει την ημέρα της έναρξης ισχύος της συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με την προστασία των γεωγραφικών ενδείξεων και των ονομασιών προέλευσης όσον αφορά τα γεωργικά προϊόντα και τα είδη διατροφής, με την οποία τροποποιείται η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων.

         Съставено в Брюксел на седемнадесети май две хиляди и единадесета година.
         Hecho en Bruselas, el diecisiete de mayo de dos mil once.
         V Bruselu dne sedmnáctého května dva tisíce jedenáct.
         Udfærdiget i Bruxelles den syttende maj to tusind og elleve.
         Geschehen zu Brüssel am siebzehnten Mai zweitausendelf.
         Kahe tuhande üheteistkümnenda aasta maikuu seitsmeteistkümnendal päeval Brüsselis.
         Έγινε στις Βρυξέλλες, στις δέκα εφτά Μαΐου δύο χιλιάδες έντεκα.
         Done at Brussels on the seventeenth day of May in the year two thousand and eleven.
         Fait à Bruxelles, le dix-sept mai deux mille onze.
         Fatto a Bruxelles, addì diciassette maggio duemilaundici.
         Briselē, divi tūkstoši vienpadsmitā gada septiņpadsmitajā maijā.
         Priimta du tūkstančiai vienuoliktų metų gegužės septynioliktą dieną Briuselyje.
         Kelt Brüsszelben, a kétezer-tizenegyedik év május tizenhetedik napján.
         Magħmul fi Brussell, fis-sbatax-il jum ta' Mejju tas-sena elfejn u ħdax.
         Gedaan te Brussel, de zeventiende mei tweeduizend elf.
         Sporządzono w Brukseli dnia siedemnastego maja roku dwa tysiące jedenastego.
         Feito em Bruxelas, em dezassete de Maio de dois mil e onze.
         Întocmit la Bruxelles la șaptesprezece mai două mii unsprezece.
         V Bruseli dňa sedemnásteho mája dvetisícjedenásť.
         V Bruslju, dne sedemnajstega maja leta dva tisoč enojst.
         Tehty Brysselissä seitsemäntenätoista päivänä toukokuuta vuonna kaksituhattayksitoista.
         Som skedde i Bryssel den sjuttonde maj tjugohundraelva.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisse
            Per la Confederazione svizzera
            Šveices Konfederācijas vārdā –
            Šveicarijos Konfederacijos vardu
            A Svájci Államszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suíça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лихтенщайн
            Por el Principado de Liechtenstein
            Za Lichtenštejnské knížectví
            For Fyrstendommet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για το Πριγκιπάτο του Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā –
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta' Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein